Document ID: 32014R1191

REGOLAMENT TA' IMPLIMENTAZZJONI TAL-KUMMISSJONI (UE) Nru 1191/2014
tat-30 ta' Ottubru 2014
li jiddetermina l-format u l-mezzi għall-preżentazzjoni tar-rapport imsemmi fl-Artikolu 19 tar-Regolament (UE) Nru 517/2014 tal-Parlament Ewropew u tal-Kunsill dwar gassijiet fluworurati b'effett ta' serra
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 517/2014 tal-Parlament Ewropew u tal-Kunsill tas-16 ta' April 2014 dwar gassijiet fluworurati b'effett ta' serra u li jħassar ir-Regolament (KE) Nru 842/2006 (1), u b'mod partikolari l-Artikolu 19(7) tiegħu,
Billi:
(1)
Ir-Regolament tal-Kummissjoni (KE) Nru 1493/2007 (2) stabbilixxa l-format għar-rapport li għandu jiġi ppreżentat mill-produtturi, l-importaturi u l-esportaturi ta' ċerti gassijiet serra fluworurati f'konformità mar-Regolament (KE) Nru 842/2006 tal-Parlament Ewropew u tal-Kunsill (3). Ir-Regolament (KE) Nru 842/2006 tħassar bir-Regolament (UE) Nru 517/2014. L-Artikolu 19 tar-Regolament (UE) Nru 517/2014 jistabbilixxi obbligi ġodda ta' rappurtar dwar il-produzzjoni, l-importazzjoni, l-esportazzjoni, l-użu bħala materja prima u l-qerda tas-sustanzi elenkati fl-Anness I u II tar-Regolament (UE) Nru 517/2014. Għaldaqstant, dan ir-Regolament għandu jissostitwixxi r-Regolament (KE) Nru 1493/2007.
(2)
Sabiex tiġi żgurata l-uniformità u l-koerenza fil-ġbir tad-dejta u sabiex jiġi limitat il-piż amministrattiv, l-impriżi għandhom jissottomettu l-informazzjoni meħtieġa skont l-Artikolu 19 tar-Regolament (UE) Nru 517/2014 permezz tal-għodda elettronika ta' rappurtar li fiha l-formoli rilevanti għall-attivitajiet individwali tagħhom ipprovduta mill-Aġenzija Ewropea għall-Ambjent, aċċessibbli mill-websajt tal-Kummissjoni Ewropea.
(3)
Id-dejta dwar il-kwantitajiet ta' HFCs esportati f'tagħmir li huwa mmanifatturat fl-UE għal dan l-għan, għalkemm mhux rilevanti għall-valur ta' referenza u l-kalkolu tal-kwota, ipprovduta fuq bażi volontarja, tista' tkun utli għall-monitoraġġ tal-impatti ekonomiċi tat-tnaqqis tal-kwantitajiet ta' idrofluworokarburi mqiegħda fis-suq.
(4)
Il-miżuri previsti f'dan ir-Regolament huma skont l-opinjoni tal-Kumitat stabbilit bl-Artikolu 24(1) tar-Regolament (UE) Nru 517/2014.
ADOTTAT DAN IR-REGOLAMENT:
Artikolu 1
Ir-rapporti meħtieġa skont l-Artikolu 19 tar-Regolament (UE) Nru 517/2014 għandhom jiġu ppreżentati b'mod elettroniku bl-użu tal-għodda ta' rappurtar abbażi tal-format stabbilit fl-Anness ta' dan ir-Regolament li, għal dak l-għan, jinsab disponibbli fuq il-websajt tal-Kummissjoni.
Artikolu 2
Ir-Regolament (KE) Nru 1493/2007 jitħassar.
Artikolu 3
Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, it-30 ta' Ottubru 2014.

Labels: 12
3
20